
   REPUBLIKA HRVATSKA
BRODSKO-POSAVSKA ŽUPANIJA
     ŽUPANIJSKA SKUPŠTINA

KLASA: 604-01/25-03/64
URBROJ: 2178-08-01/03-25-1
Slavonski Brod, 10. srpnja 2025.   


Na temelju članka 35. Zakona o lokalnoj i područnoj (regionalnoj) samoupravi „Narodne novine“ broj 33/01, 60/01, 129/05, 109/07, 125/08, 36/09,150/11, 144/12, 19/13, 137/15, 123/17, 98/19 i 144/20) i članka 34. Statuta Brodsko-posavske županije („Službeni vjesnik Brodsko-posavske županije“ broj 10/09, 19/10, 2/13, 15/13-pročišćeni tekst, 4/18, 5/20 i 7/21), Županijska skupština Brodsko-posavske županije na 2. sjednici održanoj 10. srpnja  2025. godine donijela je

O D L U K U 
O STIPENDIRANJU UČENIKA SREDNJIH ŠKOLA
KOJI SE OBRAZUJU ZA DEFICITARNA ZANIMANJA


I. OPĆE ODREDBE
Članak 1.
[bookmark: _Hlk189046537]Ovom Odlukom o stipendiranju učenika srednjih škola koji se obrazuju za deficitarna zanimanja ( u daljnjem tekstu Odluka)  uređuju se uvjeti, kriteriji i postupak dodjele stipendija redovitim učenicima srednjih škola s područja Brodsko-posavske županije.
Izrazi koji se koriste u ovoj Odluci, a imaju rodno značenje, odnose se jednako na muški i ženski rod.
Članak 2.
Sredstva za stipendiranje učenika osiguravaju se u Proračunu Brodsko-posavske županije.
Broj i iznose stipendija koje će se dodijeliti utvrđuje odlukom župan na prijedlog  Povjerenstva za stipendiranje učenika (u daljnjem tekstu: Povjerenstvo) sukladno osiguranim sredstvima u proračunu Brodsko-posavske županije.
Stipendija se isplaćuje do dvadesetog u mjesecu za prethodni mjesec na žiro račun korisnika stipendije.


II. OPĆI UVJETI ZA SUDJELOVANJE NA NATJEČAJU

Članak 3.
Pravo sudjelovanja na natječaju imaju učenici koji se školuju za deficitarna zanimanja i koji ispunjavaju sljedeće uvjete:
· da su državljani Republike Hrvatske, što dokazuju jednim od dokumenata kojima se temeljem propisa dokazuje državljanstvo
· da imaju prebivalište na području Brodsko-posavske županije, što dokazuju potvrdom nadležnog tijela o prebivalištu
· da su redoviti učenici srednje škole u Brodsko-posavskoj županiji, što dokazuju potvrdom školske ustanove
· da nemaju odobreni kredit, stipendiju ili drugi oblik novčanog primanja koje ima obilježje stipendije, što dokazuju pisanom izjavom 
· da nisu, osim u opravdanim slučajevima, ponavljali razred u srednjoj školi 


III. POSEBNI UVJETI ZA DODJELU STIPENDIJA

Članak 4.
Kriteriji za dodjelu stipendije:
-deficitarnost zanimanja
- materijalni status
-sudjelovanje roditelja/staratelja u Domovinskom ratu

1. Deficitarnost pojedinih zanimanja na području županije utvrđuje župan na prijedlog Povjerenstva, a na temelju potreba za kadrovima na području županije iskazanih od strane Hrvatskog zavoda za zapošljavanje.

2.Materijalni status određuje se na način da se ukupna prosječna primanja u prethodna 3 mjeseca dijele na broj članova zajedničkog domaćinstva  iskazan u izjavi priloženoj prijavi za dodjelu stipendija. Kao prihod domaćinstva ne ubraja se: doplatak za djecu, naknade na ime tjelesnog oštećenja, stalna novčana socijalna pomoć, naknada za njegu i pomoć.
Materijalni status učenika boduje se na slijedeći način:
(prosječni prihod po članu obitelji)
do 120,00 € - 5 bodova
od 120,01 do 180,00 € - 3 boda
od 180,01 do 230,00 € – 1 bod
Dokumentacija potrebna za utvrđivanje materijalnog statusa:
-potvrda o prosjeku primanja članova zajedničkog domaćinstva u prethodna 3 mjeseca izdana i ovjerena od strane poslodavca ili nadležne službe Hrvatskog zavoda za mirovinsko osiguranje
-uvjerenje Hrvatskog zavoda za zapošljavanje za nezaposlene članove domaćinstva
-potvrda Porezne uprave za prethodnu godinu za članove zajedničkog domaćinstva koji ostvaruju prihod obavljanjem samostalne djelatnosti 
- elektronski ispis radnog staža Hrvatskog zavoda za mirovinsko osiguranje za članove koji nisu zaposleni i ne vode se u evidenciji Hrvatskog zavoda za zapošljavanje

3.Sudjelovanje roditelja/staratelja u Domovinskom ratu 
Kandidati  čiji su roditelji/staratelji hrvatski branitelji iz Domovinskog rata koji su sudjelovali u obrani suvereniteta Republike Hrvatske ostvaruju dodatna 2 boda
Status hrvatskog branitelja iz Domovinskog rata dokazuje se uvjerenjem nadležnog Ureda za obranu ili Policijske uprave.

IV. JAVNI NATJEČAJ
Članak 5.
Javni natječaj za dodjelu stipendije učenicima koji se školuju za deficitarna zanimanja objavljuje se u tjednim novinama i na službenim web stranicama Brodsko-posavske županije. Rok do kojeg se primaju prijave kandidata je najmanje 15 dana od dana objave natječaja.
Javni natječaj raspisuje Povjerenstvo na prijedlog župana.
Javni natječaj obvezatno sadrži:
-naziv tijela koje objavljuje natječaj i školsku godinu za koju se objavljuje natječaj
-naziv tijela kojem se podnose prijave
-rok trajanja natječaja
-opće i posebne uvjete za dodjelu stipendija
-broj stipendija
-visina iznosa mjesečne stipendije
-prava i obveze korisnika stipendije
Prijave na natječaj podnose se na posebnom obrascu koji osigurava Upravni odjel za obrazovanje, šport i kulturu. Prijava podnesena izvan roka za prijavu na natječaj smatrat će se nepravodobnom, a prijava kojoj nije priložena sva potrebna dokumentacija smatrat će se nepotpunom.
Uz prijavu za dodjelu stipendije kandidati su dužni priložiti sljedeće dokumente:
1.Potvrda o prebivalištu (preslika ili elektronički zapis)
2.Domovnica (preslika ili elektronički zapis)
3.Potvrda o redovitom upisu u srednju školu u tekućoj školskoj godini s naznakom zanimanja koja ne smije biti starija od tri (3) mjeseca
4.Izjava o članovima zajedničkog domaćinstva (sastavni dio prijave)
5.Potvrda o prosjeku primanja članova zajedničkog domaćinstva u prethodna 3 mjeseca izdana i ovjerena od strane poslodavca ili nadležne službe Hrvatskog zavoda za mirovinsko osiguranje
6. Uvjerenje Hrvatskog zavoda za zapošljavanje za nezaposlene članove domaćinstva
7.Potvrda Porezne uprave za prethodnu godinu za članove zajedničkog domaćinstva koji ostvaruju prihod obavljanjem samostalne djelatnosti 
8.Elektronski ispis radnog staža Hrvatskog zavoda za mirovinsko osiguranje za članove koji nisu zaposleni i ne vode se u evidenciji Hrvatskog zavoda za zapošljavanje
9.Potvrda o sudjelovanju roditelja/staratelja u Domovinskom ratu
10.Preslika izvoda iz matične knjige umrlih roditelja ili skrbnika
11.Ostala dokumentacija koju zatraži Povjerenstvo.

V. UTVRĐIVANJE PRIVREMENE LISTE PRIORITETA 

Članak 6.
Povjerenstvo utvrđuje privremenu listu prioriteta za dodjelu stipendije nakon proteka roka za podnošenje prijave. Privremena lista prioriteta objavljuje se na službenoj web stranici Brodsko-posavske županije. U roku od 8 dana od dana objavljivanja privremene liste prioriteta kandidat može podnijeti pismeni prigovor na listu. Prigovor se upućuje županu putem Upravnog odjela za obrazovanje, šport i kulturu. Župan odlučuje o prigovoru u roku od osam dana od isteka roka za prigovor.
Članak 7.
Ukoliko dva ili više kandidata ima isti broj bodova prednost se daje kandidatu koji ostvari veći broj bodova po osnovi materijalnog stanja odnosno koji ima manji prosjek primanja po članu zajedničkog kućanstva. 

VI. POVJERENSTVO ZA STIPENDIRANJE UČENIKA

Članak 8.
Povjerenstvo provodi natječaj, utvrđuje rezultate natječaja i odlučuje o dodjeli stipendije. Stručne, administrativne, tehničke i druge poslove za Povjerenstvo obavlja Upravni odjel za obrazovanje, šport i kulturu.
Povjerenstvo imenuje župan, a sastoji se od predsjednika i četiri člana. Mandat članova Povjerenstva traje četiri godine.
Povjerenstvo radi na sjednicama koje saziva i vodi predsjednik Povjerenstva. Povjerenstvo odluku o konačnoj listi prioriteta donosi većinom glasova ukupnog broja članova. Na temelju konačne liste prioriteta, Povjerenstvo donosi pojedinačne odluke o dodjeli stipendije.

Članak 9.
S odabranim kandidatom zaključuje se ugovor o stipendiranju koji potpisuje župan ili osoba koju on ovlasti. Ukoliko je korisnik stipendije malodobna osoba ugovor o stipendiranju potpisuje njezin zakonski zastupnik (roditelj/staratelj). Obavijest o sklapanju ugovora objavljuje se na službenoj web stranici Brodsko-posavske županije.
Ako korisnik stipendije odustane od sklapanja ugovora o stipendiranju ili u roku od 15 dana od dana određenog za potpisivanje ugovora ne potpiše ugovor o stipendiranju, ugovor se sklapa sa slijedećim kandidatom s liste prvenstva.

VII. UGOVOR O STIPENDIRANJU
Članak 10.
Ugovor o stipendiranju sadrži:
· ugovorne strane odnosno njihove zakonske zastupnike, 
· adresu prebivališta
· naziv i mjesto obrazovne ustanove
· naziv struke, zvanja ili zanimanja za koje se kandidat školuje
· iznos stipendije
· početak i vrijeme korištenja stipendije
· odredbe o mirovanju,  vraćanju i prestanku stipendije
· druga prava i obveze ugovornih strana

VIII. ISPLATA STIPENDIJE

Članak 11.
Stipendije se korisnicima isplaćuju na vrijeme od jedne nastavne godine.
Stipendije se dodjeljuju tijekom 10 mjeseci odnosno za razdoblje  od 1. rujna do 30.lipnja sljedeće godine.
Kao dokaz o ispunjavanju ugovorne obveze korisnik stipendije dužan je najkasnije do 30. rujna tekuće godine dostaviti potvrdu o završenom školovanju nadležnom Upravnom odjelu za obrazovanje, šport i kulturu.
Ukoliko korisnik stipendije ponovo upiše istu godinu, gubi pravo prijave na natječaj za stipendiranje od strane Brodsko-posavske županije za slijedeću nastavnu godinu.

IX. OBVEZE KORISNIKA STIPENDIJE

Članak 12.
Korisnik stipendije je dužan u roku 8 dana od dana nastale promjene obavijestiti davatelja stipendije  o promjeni adrese stanovanja, prebivališta kao i o svim promjenama koje su bitne za korištenje stipendije.
Članak 13.
Ukoliko kod korisnika nastupe okolnosti koje predstavljaju zapreku za školovanje (bolest ili drugi opravdani razlog)  Povjerenstvo, na temelju isprava kojima se dokazuje postojanje prethodno navedenog razloga, može donijeti Odluku o mirovanju prava na isplatu stipendije.
O prigovoru na Odluku Povjerenstva odlučuje župan. Prigovor se podnosi u roku od 8 dana od dana primitka Odluke.

Članak 14.
Korisnik stipendije ima obvezu nakon završetka obrazovanja zaposliti se na području županije najmanje onoliko vremena koliko je primao stipendiju u smislu ove Odluke. U protivnom Povjerenstvo donosi Odluku o povratu cjelokupnog iznosa stipendije.
Obveza iz stavka 1. ovog članka prestaje ako je korisnik stipendije prijavljen u evidenciji nezaposlenih osoba  Hrvatskog zavoda za zapošljavanje 2 mjeseca o čemu obavještava  Povjerenstvo putem Upravnog odjela za obrazovanje, šport i kulturu uz predočenje potvrde Hrvatskog zavoda za zapošljavanje. Županija nema obvezu osiguranja zaposlenja korisniku stipendije.  

X. RASKID UGOVORA O STIPENDIRANJU

Članak 15.
Ukoliko korisnik stipendije prekrši bilo koju ugovorom preuzetu obvezu davatelj stipendije ima pravo jednostrano raskinuti ugovor.
Davatelj stipendije će raskinuti ugovor sukladno propisima o obveznim odnosima, a osobito u slučajevima:
· ako korisnik stipendije ne ispunjava ugovorom preuzete obveze osim u opravdanim slučajevima (bolest i drugi opravdani razlozi)
· ako korisnik stipendije svojevoljno prekine obrazovanje
· ako korisnik stipendije ne dostavi potvrdu u roku utvrđenom ovom Odlukom
· ako korisnik stipendije zaključi ugovor o stipendiranju s drugim davateljem stipendije
· u slučaju promjene adrese prebivališta na području druge županije
Korisnici stipendije dužni su u cijelosti vratiti primljene iznose stipendije u slučaju raskida ugovora o stipendiranju. Primljena sredstva korisnik stipendije dužan je vratiti jednokratno ili obročno. Odluku o povratu cjelokupnog iznosa stipendije donosi Povjerenstvo.

XI. ZAVRŠNE ODREDBE
Članak 16.
Odluka stupa na snagu osmog dana od dana objavljivanja u „Službenom vjesniku Brodsko-posavske županije“

ŽUPANIJSKA SKUPŠTINA BRODSKO-POSAVSKE ŽUPANIJE


                                                                                                  PREDSJEDNIK
                                                                                                 ŽUPANIJSKE SKUPŠTINE


                                                                                                  Pero Ćosić, dipl. ing. građ.


Dostaviti:
1. Upravni odjel za obrazovanje, šport i kulturu
1. „Službeni vjesnik Brodsko-posavske županije“
1. Dokumentacija
1. Pismohrana

